section_heading: Preuzimanje vlasti
paragraph_text: Dok se ukrajinska nacija u političkom smislu razvijala u problematičnim okolnostima istočnog dijela zemlje, zapadni Ukrajinci kritizirali su austrijske vlasti tijekom zasjedanja u austrijskom parlamentu Reichsratu pokušavajući pridonijeti jačanju cjelokupnog ukrajinskog pokreta za uspostavljanje političke neovisnosti. Destabilizirana u vojnim porazima, Austro-Ugarska se tijekom listopada 1918. pokušala konsolidirati proglašavajući carsku transformaciju u slobodnu federaciju njezinih naroda. Dana 18. listopada 1918. ukrajinski zastupnici u Reichsratu i provincijalnim sredinama, zajedno s ostalim značajnim strankama, u Ljvivu su formirali Ukrajinsko nacionalno vijeće. To državno tijelo proglasilo je Ukrajinsku državu u sklopu Austro-Ugarske te je uključivalo istočnu Galiciju, sjevernu Bukovinu i Zakarpatje, odnosno prostor na kojemu su uglavnom živjeli Ukrajinci.